સંન્યાસ વિશે શારદાદેવીનું વલણ એક રીતે લવચીક રહ્યું છે. સંન્યાસને તેઓ કાંઈ જડ મત સાથે સાંકળતાં નથી. આમ છતાં, સંન્યાસને તેઓ એક ચુસ્ત આચાર તો જરૂર માને છે. તેમને મતે સંન્યાસી કદી બાંધછોડ ન કરી શકે. રસ્તામાં ઊલટી પડેલી વસ્તુને સીધી કરવાની પણ જેને ઇચ્છા ન જાગે એ જ માણસ શારદાદેવીને મતે, સાચો સંન્યાસી છે. આથી જ કોઈ સંન્યાસી તેમને ખૂબ ચાહતો ત્યારે તેને ચેતવ્તા, તેઓ તરત જ નારાજ થઈને આ પ્રકારની આસક્તિ ન રાખવાનું તેને સૂચવતાં. ઈશ્વરપ્રાપ્તિની અપેક્ષા રાખતા સાધુઓને તેમનું કહેવું હતું, ‘સંન્યાસીનું કામ ઈશ્વરનું સ્મરણ કરવાનું; એ જ એનો ધર્મ. ઈશ્વરને ક્યારે તેની પાસે આવવું તે ઈશ્વર પોતે નક્કી કરશે.’ આ પ્રકારના કઠોર વૈરાગ્યએ જ તેમને વિષમ જીવનપ્રવાહમાં તરવાની શક્તિ પ્રદાન કરી હશે.